Tusindvis af borgere er de seneste uger strømmet til havnen i Hobro for at få et glimt af den sjældne sejhval, som har svømmet rundt i havnen siden den 27. november. Nu har det desværre fået en ende for den ti meter lange sejhval, men borgernes glimt af hvalen stopper ikke helt. Naturstyrelsen har nemlig besluttet, at de efter at have bjerget hvalen og fået den op på land, vil undersøge den foran byens borgere. Det oplyser Ivar Høst, vildtkonsulent i Naturstyrelsen Kronjylland. - Vi synes, folk skal have den oplevelse med. Så kan de se den på allernærmeste hold, og se hvordan forskerne arbejder med den, siger Ivar Høst Det vil foregå i løbet af weekenden eller i starten af næste uge. Fredag eftermiddag mødte TV2 Nord Ivar Høst foran den døde hval. Se hele interviewet fra vandkanten herunder: (Artiklen fortsætter under videoen) Det er vemodigt Ivar Høst er en af de personer, der har fulgt hvalen tættest, og allerede tirsdag forudså han, at den var døende, da den ikke instinktivt drog til havs igen efter sin visit i det nordjyske. - Det har været rigtig stort at se sådan en hval så tæt på, så det er vemodigt at se den ligge her. Vi havde jo alle sammen håbet på, at den klarede den, siger Ivar Høst. Hvalen blev fundet ligge død i formiddag af to lystfiskere ved Ørnedalsbugten, som er seks kilometer fra Hobro Havn.
Naturstyrelsen har besluttet at sejhvalen, der nu er død, skal slæbes ind til Hobro, hvor den skal dissekeres med Hobro-borgerne som tilskuere.